七夕有賦
作者：魏了翁
朝代：宋

paragraphs: 經星不動隨天旋，枉被嘲謔千餘年。
無情文象豈此較，獨嗟陋習輕相沿。
我嘗作詩觝排之，尚有遺恨汙陳編。
人於萬物爲至靈，聰明照徹天地先。
其如形氣之所囿，則以學問開蒙顓。
不知誰爲乞巧者，乃謂天孫執其權。
天孫能襄不能報，世閒之拙無加焉。
癡兒騃女競針縷，高樓大第迷管絃。
漢魏以來用一律，無人出語扶其顛。
其間假拙濟巧者，又欲託此文姦言。
敢因良會追往事，更發此義聲餘冤。